ფრენსის კრიკი

ფრენსის ჰარი კომპტონ კრიკი (ინგლ. Francis Harry Compton Crick; დ. 8 მანგი, 1916, ნორტჰემპტონი, ინგლისი — ღ. 28 კვირკვე, 2004, სან-დიეგო, კალიფორნია, ააშ) — ინგლისარი მოლეკულური ბიოლოგი, ბიოფიზიკოსი დო ნეირომენცარი. კრიკიქ, ჯეიმს უოტსონიქ დო როზალინდ ფრანკლინქ მიშეღეს დიდი თია დნბ-შ მოლეკულაშ ჰელიქსური სტრუქტურაშ რკვიებაშა. 1953 წანას კრიკიშ დო უოტსონიშ ჟურნალ "Nature"-ს გჷმობჟინაფილ მენცარულ სტატიას გიარსხუ დნბ-შ სტრუქტურაშ დო ფუნქციეფიშ რკვიებაქ. 1962 წანას ჟირხოლო მენცარს, მორის უილკინსიწკჷმა ართო, გინოჩეს ნობელიშ პრემია ფიზიოლოგიაშ დო მედიცინაშ დარგის, ნუკლეინიშ ბჟეშ მოლეკულური სტრუქტურაშ დო შურდგჷმილ ორგანიზმეფს თიშ ინფორმაციაშ გინოჩამაშ ფუნქციაშ ძირაფაშ დო მენცარული რკვიებაშ გეშა. ფრენსის კრიკი შინელი რე მუშ ცენტრალური დოგმათ მოლეკულურ ბიოლოგიას, ნამუთ ეთმონწყუნს ნამდა, მუჟამს ინფორმაცია გინმურს ნუკლეინიშ ბჟეეფშე (დნბ, რნბ) ცილეფშა, უკულ თის უკახალე - ნუკლეინიშ ბჟეეფშა, ვადართინე. ფრენსის კრიკი რდჷ შხვადოშხვა პრემიეფიშ, ჯილდოეფიშ ლაურეატი დო მენცარული ნახანდეფიშ, პუბლიკაციეფიშ, სტატიეფიშ დო წინგეფიშ ავტორი. ფრენსის კრიკიშ ჯოხონობაშ რე სამედიცინო რკვიებეფიშ დო ინოვაციეფიშ ინსტიტუტი, ნამუქჷთ დირსხუ 2010 წანას, ლონდონს. ფრენსის კრიკიშ ინსტიტუტი რე გოართოიანაფილი ომაფეშ კიბოშ რკვიებაშ, ლონდონიშ იმპერიული კოლეჯიშ, ლონდონიშ ომაფე კოლეჯიშ დო ლონდონიშ ოუნივერსიტეტე კოლეჯიშ პარტნიორი ინსტიტუტი.

ლიტერატურა
 John Bankston, Francis Crick and James D. Watson; Francis Crick and James Watson: Pioneers in DNA Research (Mitchell Lane Publishers, Inc., 2002)
 Edward Edelson,"Francis Crick And James Watson: And the Building Blocks of Life, Oxford University Press, 2000.

რესურსეფი ინტერნეტის

 ფრენსის კრიკი Nobelprize.org-ის
 ფრენსის კრიკიშ ინსტიტუტი

 "Francis Harry Compton Crick (1916–2004)" by A. Andrei at the Embryo Project Encyclopedia

კატეგორია:ინგლისარეფი
კატეგორია:ინგლისარი მენცარეფი
კატეგორია:ნობელიშ პრემიაშ ლაურეატეფი
კატეგორია:ინგლისარი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიოლოგიაშ დო მედიცინაშ დარგის
კატეგორია:დუნაბადი 1916
კატეგორია:ნაღურა 2004